ตลท.จัดทำแผน5ปี
ภูมิทัศน์เปลี่ยนรายใหม่เพิ่มดันหุ้นเล็กหนุนหุ้นใหญ่เข้าMSCIหวังดึงทุนนอก
15 พ.ค. 2556

ภูมิทัศน์เปลี่ยนรายใหม่เพิ่มดันหุ้นเล็กหนุนหุ้นใหญ่เข้าMSCIหวังดึงทุนนอก
ตลาดฯ ระดมสมองทำแผนยุทธศาสตร์ 5 ปี รับภูมิทัศน์ตลาดทุนเปลี่ยน 
นายภากร ปีตธวัชชัย รองผู้จัดการ ตลาดหลักทรัพย์แห่งประเทศไทย (ตลท.) แถลงว่า ตลท.อยู่ระหว่างการหารือร่วมกับผู้เกี่ยวข้องในตลาดทุน ไม่ว่าจะเป็นสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ธนาคารแห่งประเทศไทย สมาคมบริษัทจดทะเบียน และสมาคมบริษัทจัดการลงทุน เพื่อจัดทำแผนยุทธศาสตร์ 5 ปี ของตลาดทุนไทย โดยจะเร่งทำให้แล้วเสร็จและเริ่มในปีนี้ ให้ทันรองรับกับภูมิทัศน์ของตลาดหุ้นไทยที่ได้เปลี่ยนแปลงไปอย่างมาก 
มูลค่าการซื้อขายช่วง 4 เดือนแรกเฉลี่ยต่อวันทั้งตลาดหลักทรัพย์แห่งประเทศไทย (SET) และตลาดหลักทรัพย์เอ็มเอไอ (mai) รวมอยู่ที่ 6.18 หมื่นล้านบาท เพิ่มขึ้น 102% เมื่อเทียบกับช่วงเดียวกันของปีก่อน จำนวนบัญชีมีเปิดใหม่เพิ่มขึ้น 5.2 หมื่นบัญชี และสัดส่วนบัญชีที่มีการซื้อขายปรับเพิ่มจาก 26% เป็น 35% ของจำนวนบัญชีทั้งหมด หรือมาอยู่ที่ 2.99 แสนบัญชี จากสิ้นปีอยู่ที่ 1.9 แสนบัญชี โดยมีมูลค่าการซื้อขายเฉลี่ยต่อบัญชีปรับเพิ่มขึ้นมาอยู่ที่ 5.1 ล้านบาท 
นอกจากนี้ ยังพบว่านักลงทุนให้ความสนใจลงทุนหุ้นในกลุ่มนอกเหนือ SET 50 จนทำให้สัดส่วนการลงทุนใน SET 50 ที่เคยสูงถึง 65% ของมูลค่าการซื้อขาย ลดลงเหลือ 55% โดยกระจายไปลงทุนหุ้นขนาดกลางและเล็ก 
ขณะเดียวกัน องค์ประกอบของผู้ลงทุนมีการเปลี่ยนแปลงด้วยเช่นกัน โดยสัดส่วนของผู้ลงทุนรายบุคคลจากอดีตมีสัดส่วนการซื้อขายเพียง 55% ขณะนี้ได้เพิ่มขึ้นมาเป็น 65% หรือ 39,249 ล้านบาทต่อวัน 
ในผู้ลงทุนกลุ่มอื่นๆ มูลค่าการซื้อขายเฉลี่ยต่อวันได้มีการเพิ่มขึ้น โดยนักลงทุนต่างชาติมีการซื้อขายเฉลี่ย 11,547 ล้านบาท เทียบกับปีที่ผ่านมาอยู่ที่ 7,830 ล้านบาท ส่วนหนึ่งเป็นผลมาจากจำนวนหุ้นไทยที่ถูกนำไปคำนวณในดัชนี MSCI ไม่รวมตลาดหุ้นญี่ปุ่นนั้น ได้เพิ่มขึ้น 4 บริษัทเมื่อช่วงปลายปีที่ผ่านมา ทำให้น้ำหนักในดัชนีดังกล่าวเพิ่มขึ้นเป็น 3.7% จากช่วงปลายปีที่ผ่านมาอยู่ที่ 2.9% ทำให้มีหุ้นไทยอยู่ในดัชนี 22 ตัว และคาดว่าจะเพิ่มเป็น 30 ตัวในปีนี้ 
นอกจากนี้ นักลงทุนสถาบันในประเทศจำนวนการซื้อขายเฉลี่ย 4,662 ล้านบาท ได้เพิ่มขึ้นจากสิ้นปีอยู่ที่ 2,512 ล้านบาท และบริษัทหลักทรัพย์เพิ่มขึ้นเป็น 6,360 ล้านบาท จากอดีตอยู่ที่ 4,198 ล้านบาท 
ทั้งนี้ พบว่าขนาดของกองทุนหุ้นที่ลงทุนในประเทศ ไม่รวมกองทุนรวมวายุภักษ์ อยู่ที่ 6.57 แสนล้านบาท หรือเพียง 4 เดือนเพิ่มขึ้น 19% จากสิ้นปี 2555 อยู่ที่ 5.72 แสนล้านบาท โตมากกว่าดัชนีตลาดซึ่งอยู่ที่ระดับ 15% 
“ภาพเหล่านี้เป็นเรื่องดีที่ตลาดหลักทรัพย์อยากเห็น แต่เห็นว่าต้องมีแผนรองรับ เหมือนกับองค์ประกอบของผู้ลงทุนที่เปลี่ยนแปลงไป เพราะเริ่มเห็นตัวเลขว่ามีการลงทุนในกองทุนหุ้นมากขึ้นและในแง่ของต่างชาติเองก็มีเงินไหลเข้ามา และผู้ลงทุนรายย่อยเองพบว่ามีผู้ลงทุนรายใหม่เข้ามาเปิดบัญชีมากขึ้น และรายเดิมที่มีอยู่มีการซื้อขายมากขึ้น แต่จะทำอย่างไร หรือแผนยุทธศาสตร์อย่างไรให้ภาพเหล่านี้ยังคงอยู่ เพราะเกรงว่าหากในกรณีหุ้นมีความผันผวนในอนาคต จะทำให้ผู้ลงทุนรายบุคคลต้องออกไป เพราะมีผลขาดทุน” นายภากร กล่าว
ดัชนีหุ้นไทยวันที่ 14 พ.ค. ทำสถิติสูงสุดในรอบ 19 ปี โดยปิดที่ 1,623.48 จุด เพิ่มขึ้น 5.75 จุด หรือเพิ่มขึ้น 0.36% ด้วยมูลค่าการซื้อขาย 50,771.84 ล้านบาท ดัชนีเคลื่อนไหวระหว่าง 1,619.05-1,628.65 จุด